Kiegyenlített találkozó, kihagyott 11-es, leszakadt háló, hihetetlen izgalmak és magyar továbbjutás. Egy lépésre a BL-csoportkör!

(fotó: MTI/Illyés Tibor)

Ezzel biztossá vált, hogy a fehérvári együttes 2012 után újra ott lesz valamelyik európai kupasorozat csoportkörében, a BL-selejtező utolsó fordulójának vesztese ugyanis az Európa-liga főtábláján folytathatja.

A Vidi FC a play off-körben a Celtic Glasgow-t búcsúztató AEK Athénnal találkozik, az első mérkőzést a budapesti Groupama Arénában augusztus 21-én vagy 22-én, a visszavágót pedig egy héttel később rendezik.

Bajnokok Ligája, selejtező, 3. forduló, visszavágó:

Vidi FC-Malmö (svéd) 0-0

Felcsút, Pancho Aréna, 3432 néző, v.: Javier Estrada (spanyol)

sárga lap: Kovács (80.), Pátkai (89.), Huszti (94.), illetve Dahlin (65.), Christiansen (78.)

Vidi: Kovácsik – Fiola, Juhász, Vinicius, Stopira – Hadzic, Nikolov (Pátkai 85.) – Nego, Lazovic (Tamás 95.), Kovács (Huszti 89.) – M. Scepovic

Malmö: Dahlin – Brorsson, Nielsen, Lewicki – Innocent (Gall 79.) – E. Larsson (Vindheim 75.), Christiansen, Bachirou, Rieks – Rosenberg, Strandberg (Antonsson 70.)

Ahogy várható volt, a kedvező helyzetben lévő Vidi Felcsúton is masszívan védekezett a mérkőzés elején és a Malmö birtokolta többet a labdát. A félidő legnagyobb helyzete mégis a Vidi előtt adódott: a 27. percben Scepovic beadásáról Kovács centikkel maradt csak le. A székesfehérvári együttes uralta az első játékrészt, a Malmö pedig hiába birtokolta többet a labdát, kapura veszélytelen volt.

Fordulás után megélénkült a játék, előbb Christiansen veszélyeztette Kovácsik kapuját, majd Hadzicnak kellett mentenie a kapu előterében. A 65. percben a Vidi büntetőhöz jutott: Lazovic kiugratásával Nego tört kapura, a svéd kapus pedig elütötte őt. Az óriási lehetőség azonban kihasználatlanul maradt, Lazovic tizenegyesét védte Dahlin.

A folytatásban a magyar bajnok már csak a védekezésre koncentrált, és bár a vendégeknek volt még egy-két veszélyesebb támadásuk, az eredmény nem változott.

Bajnokok Ligája, selejtező, 3. forduló, visszavágók:

Szpartak Moszkva (orosz)-PAOK (görög) 0-0

Továbbjutott: a PAOK, 3-2-s összesítéssel

Fenerbahce (török)-Benfica (portugál) 1-1 (1-1)

Tj.: a Benfica, 2-1-s összesítéssel.

Dinamo Zagreb (horvát)-Asztana (kazah) 1-0 (0-0)

Tj.: a Dinamo Zagreb, kettős győzelemmel, 3-0-s összesítéssel.

AEK Athén (görög)-Celtic Glasgow (skót) 2-1 (1-0)

Tj.: az AEK Athén, 3-2-s összesítéssel.

Dinamo Kijev (ukrán)-Slavia Praha (cseh) 2-0 (1-0)

Tj.: a Dinamo Kijev, 3-1-s összesítéssel.

BATE Boriszov (fehérorosz)-Qarabag (azeri) 1-1 (1-0)

Tj.: a BATE Boriszov, 2-1-s összesítéssel.